Nuuskommentaar: Om die land te red, het ons hoop nodigDuisende mense neem deel aan die optog teen klimaatsverandering in Wellington, Nieu-Seeland. (Foto: Nick Perry, AP) Bykans geen berig, artikel of rubriek in Europa kan nou oor die toekoms handel, of dit staan nie in die konteks van die dringende huidige ophef oor klimaatsverandering nie. Die oorspronklike opskrif van ’n rubriek in die Nederlandse koerant Trouw lui: “Om die wêreld te red, het ons hoop nodig.” Ongelukkig verhoed ’n betaalmuur dat baie voornemende lesers dit wel kan lees. In Suid-Afrika het ons egter meer dreigende probleme, soos wat blyk uit die getuienis voor die Zondo-kommissie – en hoop is nie al wat ons nodig het om dit op te los nie. Volgens die minister van omgewingsake dui ’n peiling daarop dat minder as die helfte van alle Suid-Afrikaners al ooit van klimaatsverandering gehoor het. Dit sal interessant wees om te sien watter persentasie Suid-Afrikaners al ooit gehoor het van die bedreiging wat korrupsie vir Suid-Afrika se toekoms inhou. Volgens die Wêreldbank beroof korrupsie enige land, nie net Suid-Afrika nie, van sy toekoms. Oudpres. Jacob Zuma by die Zondo-kommissie. (Foto: AP) En so kan ’n mens die faktore lys wat dreig om Suid-Afrika van sy toekoms te beroof, faktore soos staatskaping, wanadministrasie, baantjies vir boeties wat kapasiteit en vermoë na verskillende “planete” verplaas, “regstellende aksie” en nog ’n grote – planne vir grondgryp sonder vergoeding. ’n Mens gaan stellig bladsye vol van bedreigings skryf. Om na die opskrif terug te keer, naamlik dat hoop nodig is om ons te red. Hoewel die woord “hoop” meer as 100 keer in die NetBible voorkom, en daar in sy verklarende gedeelte meer as 100 konteks-uitlegte is, word die woord “hoop” nie oral baie gunstig in Christen-geledere aanvaar nie. Om op iets te hoop, klink erg fatalisties in ’n omgewing waar “glo” die botoon voer. Die verwantskap tussen glo, en geloof, is immers duidelik. “Hoop” wil ook nie lekker kleef aan begrippe soos “sekerheid” en dus “geloofsekerheid” en “geloofsvertroue” nie. (Die verklarende gerief op die Afrikaanse Bybel op die internet kon aanvanklik nie vanoggend aan die werk gekry word nie. Die hoop het egter nie beskaam nie, en dit het geblyk erg stadig te wees. “Hoop” word 139 keer in die 1983-vertaling genoem.) In 1 Korintiërs 13:3 lees ons egter: “En nou, geloof, hoop en liefde bly, hierdie drie. En die grootste hiervan is die liefde.” Israel is, soos Suid-Afrika, ’n waterskaars land. Dit is dus nie vreemd dat die woord “hoop” dikwels in die Bybel in die konteks staan van reën nie, wat destyds noodsaaklik vir goeie opbrengste van koring en gars was nie. Boonop het die klimaatstoestande ook die voorkoms van ander peste bepaal, soos drie sprinkaansoorte wat mekaar “opgevolg” het om die oeste en weiding te verteer. Vandag gebruik Israel enorme hoeveelhede ontsoute seewater en behandelde afvalwater, waarvan ’n groot deel vir landbou-besproeiing. Foto: Willem de Lange Sonder hoop op ’n afdoende reënval sou die Israelse boere nie waag om koring en ander gewasse te plant nie. Dieselfde geld vir Suid-Afrikaanse boere. Maar soos gesê, Suid-Afrika se probleme is lank nie tot klimaat en reënval beperk nie. Net soos die landbouers deur kundigheid, soveel moontlik voorafkennis en tegnologie die risikofaktore probeer uitskakel, so moet almal saamstaan teen misdaad en maatskaplike verval, en in geloof hoop dat dit suksesvol sal wees. Die groot vraag is natuurlik hoe groot die prys gaan wees wat die land vir die verkiesing, twee keer nogal, van Jacob Zuma as president van Suid-Afrika sal moet betaal. As ons die Bybel as riglyn wil gebruik om die land reg te ruk, kan ons nie ‘n enkele teksvers vat en opblaas tot dit heeltemal buite verband is nie. Salomo lê byvoorbeeld baie klem op die belangrikheid van intellek, maar ook van goed toegeruste verantwoordbaarheid. Die verskillende rigters het verskillende aspekte van deugde ingespan om Israel te rig. Gideon se geloofsvertroue staan skerp uit. Om die land te red kan die een ding nie gedoen, en die ander nagelaat word nie. Daarom kan die klimaatskwessie nie as minder belangrik geag word nie. Die Here het immers die natuur goed geskep, en die mens opdrag gegee om goed daarna om te sien.